Im Kino in Kaltnaggisch

Wie gär sinn mir ins Kino gong,

um acht unn aach um zehn,

weil somschdachs obends do kunnt ma,

zur Spätvorstellung gehn.

Fa die Kinna do war sunndachs noch e Film

um vier un aach um sechs,

do honn Schneewittche sie gesien

odder aach e aldi Hex.

Zwei Kinos hadde mir bei uns

im Ort in Herrensohr.

Die Leit die sinn do gär hingong,

es war aach immer klor.

Dass äen om Schlessje ongebaut

das hat geläh im Loch.

Dass onna war om Hessebersch

hinna der groß Wirtschaft noch.

Im Zentralkino om Obend donn

führt es Berta s Regiment,

unn jeda der dort mol im Kino war

hatts on seina Stimm gekennt.

Un hadde mir e mo kenn Geld

um e Film uns onzugugge,

duhn zu dritt jo donn bei äenem Bier,

ma vorne in da Wirtschaft hugge.

Donn gehn mir alle uff de Klo,

Äena nom onner hinn,

vum Kino aus wurd der aach genuzd,

unn schunn ware mir drinn.

Hatts Berta Kade kontrolliert

bei denne die vum Klo so kumme,

do hadds uns widda rausgeschmiss,

unn mir ware die Dumme.

Im Astra dort om Hessebersch

do iss emol gelaf,

Sissi die junge Kaiserin,

es war alles ausverkaaf.

Wuchelong kenn Kaat zu grien,

die Leit gemachd wie doll,

unn Träne honn se all vergoss,

die Aue dick verquoll.

Unn war e Film ab sechzehn mol,

kam promt die Polizei,

die had de Ausweis kontrolliert,

war der Film nit jugendfrei.

Die honn dich donn noch mitgeholl,

zur Anzeig uff die Wache,

jetzt stelle eich das heit mol vor,

do wird ma driwa lache.

So war das mit da Kinos halt

in unserm scheene Ort,

es hadd uns awwer Spass gemacht

dodruff genn ich mei Wort.

Reiner Thielen